**Izlet u Zagreb**

3. lipnja u 5,50 sati počelo je naše putovanje u glavni grad Hrvatske – Zagreb. Putovali smo sa školom u okviru školskog izleta.

U autobusu sam sjedila s Anamarijom Ljikar. Putem smo stali na jednom odmorištu – Staro Petrovo Selo . Na tom odmorištu nalazio se trampolin po kojemu smo skakali i zabavljali se. Nakon pola sata odmora, nastavili smo putovati. Stali smo još jednom u McDonald'su – tamo je bilo veselo, neki su jeli, neki pili, ovisno što im je bilo finije. Do Zagreba nam je sveukupno trebalo 4 do 5 sati putovanja. Kada smo napokon stigli, odmah smo krenuli u Tehnički muzej i Planetarij, a nakon toga na ručak u restoran smješten u zagrebačkom parku Maksimir. Za ručak su nam poslužili piletinu i pomfrit. Čim smo se najeli, otišli smo obići i stadion Dinama koji je u istom parku, gdje smo se i najviše slikali. Nakon toga uslijedio je obilazak Zoološkog vrta Grada Zagreba. Tijekom šetnje i razgledavanja dogodilo se to da je Veroniku Jokić iz 6. razreda ugrizla vidra pa je završila u bolnici. Pričekali smo Veroniku da joj liječnici zaštite ranu, nije bilo onako strašno kako je isprva izgledalo. Na povratku kući, negdje u sredini puta, još smo jednom stali na stajalištu-benzinskoj crpki. Ondje smo se zabavljali u parkiću oko pola sata i nastavili s putovanjem. U autobusu smo vrijeme kratili kartajući se i prepričavajući dogodovštine iz Zagreba. Kući sam se vratila kasno u 23 sata.

Andrijana Kampić, 5. r.